Iktatószám: HIV/787-1/2024

Napirend sorszáma:

**ELŐTERJESZTÉS**

**Hévíz Város Önkormányzat Képviselő-testületének**

**2024. február 29-i nyilvános ülésére**

**Tárgy:** Hévíz Város Önkormányzat 2023. évi költségvetéséről szóló 2/2023. (II.09.) rendelet módosítása

**Az előterjesztő:** Papp Gábor polgármester

**Készítette:** Szintén László közgazdasági osztályvezető

Boros Lajosné számviteli ügyintéző

**Megtárgyalta:** Pénzügyi, Turisztikai és Városfejlesztési Bizottság,

Emberi Erőforrások Bizottság,

Ügyrendi és Jogi Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**BEVEZETŐ**

Tisztelt Képviselő-testület!

Az önkormányzat gazdálkodására vonatkozó jogszabályi háttér a költségvetési rendelet módosításával kapcsolatban nem változott az elmúlt években. Az államháztartásról szóló 2011. évi CXCV. törvény (továbbiakban Áht.) 34. § (1) bekezdése alapján a helyi önkormányzat költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításról - (2) és (3) bekezdésben meghatározott kivétellel – a képviselő-testület dönt.

A helyi önkormányzat költségvetési rendelete lehetővé teheti a polgármester számára a helyi önkormányzat bevételeinek és kiadásainak módosítását és a kiadási előirányzatok közötti átcsoportosítást.

Az Áht. 34. § (4) bekezdés szerint a képviselő-testület a (2) és (3) bekezdés szerinti előirányzat-módosítás, előirányzat-átcsoportosítás átvezetéseként - az első negyedév kivételével – negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-ei hatállyalmódosítja költségvetési rendeletét.

Ha év közben az Országgyűlés, a helyi önkormányzatot érintő módon a támogatások előirányzatait zárolja, azokat csökkenti, törli, akkor az intézkedés kihirdetését követően haladéktalanul a képviselő-testület elé kell terjeszteni a költségvetési rendelet módosítását.

A (3) bekezdés szerint a helyi önkormányzati költségvetési szerv bevételi és kiadási előirányzatait – a Kormány rendeletében meghatározott esetben – a helyi önkormányzati költségvetési szerv saját hatáskörében módosíthatja, kiadási előirányzatokat egymás között átcsoportosíthatja.

Hévíz Város Önkormányzat 2023. évi költségvetéséről szóló 2/2023. (II. 09.) rendelet módosítása vált aktuálissá a IV. negyedév teljesülése után. A főösszeget és a kiemelt előirányzatok sorait tekintve elsősorban a működési bevételi és kiadási előirányzatok realizálását, az államháztartáson belülről és kívülről átvett, államháztartáson belülre és kívülre átadott pénzeszköz előirányzott összegének módosulását, a felhalmozási kiadási előirányzatok változását, valamint a Képviselő-testületi döntések költségvetési rendeleten való átvezetését tartalmazza.

**2.**

**BEVÉTELEK**

Az önkormányzat és intézményei bevételi főösszege jelen rendelet módosítás hatására intézményenként eltérő, de összességében 288 190 ezer forinttal nő. Részleteiben a pénzforgalmi szempontból működési bevételek előirányzata 163 269 ezer forinttal, a felhalmozási bevételek előirányzata 56 634 ezer forinttal, a finanszírozási bevételek pedig 68 287 ezer forinttal nőnek.

Az **Önkormányzat** bevételi főösszege előirányzata 272 318 ezer forinttal változott pozitív irányba. A pénzforgalmi bevételi előirányzatát több tényező is befolyásolta, melyek hatására a működési egyenleg 147 483 ezer forinttal, a felhalmozási egyenleg pedig 56 548 ezer forinttal növekedett. A változás az állami- és egyéb támogatásokat, valamint a közhatalmi bevételeket érinti.

A legutóbbi módosítás óta *állami támogatások* összetevői nagyobb mértékben változtak a felsoroltak szerint, melynek egyes részleteit a 4 . melléklet mutatja be.

* Évente két alkalommal (májusban és októberben) a jogszabály lehetővé teszi az állami támogatás tervezésekor közölt mutatószámok módosítását a már ismert tényadatok alapján. A 2023. októberi felmérés eredményeként 25 384 ezer Ft-tal csökkent az állami támogatás.
* 453/2023 (X.5.) korm rendelettel módosított minimálbér emeléséhez biztosított támogatásról szóló 68/2023. (III.10.) korm. rendelet alapján állami támogatás összegének módosítása az októberi felmérésben rögzített adatok figyelembe vételével 1 968 ezer forint emelkedést jelent.
* A TASZII dolgozóknál felmerülő szociális ágazati összevont pótlék és az egészségügyi kiegészítő pótlék éves támogatási összege - utólagos kiutalás alapján - 52 026 ezer forint.
* Települési önkormányzatok kulturális feladatainak kiegészítő támogatása (IX. fejezet 2. cím, 3.alcím 2. jogcímcsoport), azaz a könyvtári érdekeltségnövelő támogatás 323.000,- Ft.
* Önkormányzati elszámolások között 2023. novemberében került központilag elszámolásra a 2022. évi HIPA 1 % a 25ezer főnél nem nagyobb lakosságszámú települési önkormányzatok esetében, mely Hévíz Város Önkormányzatnak 79 627 ezer forintot jelentett.

A *Közhatalmi bevételek* túlteljesülése az alábbi határozatokban szereplő kiadások fedezetként került megjelölésre, melyek összegével történt az előirányzat emelése.

- 178/2023 (XI.20.) KT határozat alapján "Hévíz Gyógyhely fejlesztése" módosított koncepció előkészítése: 16 380 ezer forint.

- 197/2023 (XI.30.) KT határozat alapján "Hévíz Gyógyhely fejlesztése" közbeszerzése: 5 195 ezer forint.

- 179/2023 (XI.30.) KT határozat alapján Hévíz Sportkör támogatása 15 000 ezer forint.

Az *Egyéb működési és felhalmozási célú támogatások államháztartáson belülről* sorokon a nagyobb mértéket képviselő tétel:

* „TOP\_PLUSZ-3.3.2-21-ZA1-2023-00008 Egészségügyi alapellátás infrastrukturális fejlesztése Hévízen” projekt előlegként kiutalt támogatási összege 53 000 ezer forint.

*Felhalmozási bevételek* között kiemelkedő a Poligon sátor értékesítés Felsőpáhok Község Önkormányzata részére 5 512 ezer forint értékben.

A Finanszírozási bevételekben történő módosulást a közfoglalkoztatás nettó finanszírozás megelőzése és a 2024. évi nettó finanszírozás megelőlegezése jelenti.

Az **Intézmények** költségvetésénekbevételi oldala az alábbiak szerint módosult:

* A Hévízi Polgármesteri Hivatal bevétele 678 ezer forint összegben realizálódott a IV. negyedév végére (továbbszámlázott szolgáltatások összege, házasságkötések díja)
* A Gróf I. Festetics György Művelődési Központnak 342 ezer forint működési bevétele keletkezett, Árpádkori templom adományaiból még 37 ezer forint összeg folyt be a IV. negyedévben.
* A TASZII esetében a tervezett bevételek különböző teljesülése került rendezésre.
* GAMESZ esetében többletbevételként jelentkezett a közfoglalkoztatottak bértámogatása 579 ezer forint, szolgáltatások ellenértéke 14 705 ezer forint, tárgyi eszköz értékesítés pedig 63 ezer forint összegben.

Az intézmény esetében a többletbevétellel szemben az intézményfinanszírozás összege került csökkentésre.

**3.**

**KIADÁSOK**

Az önkormányzat és intézményei kiadási főösszege a bevételi főösszeggel megegyezően jelen rendelet módosítás hatására intézményenként eltérő, de összességében 288 190 ezer forinttal nőtt, pénzforgalmi szempontból működési kiadási előirányzata 146 231 ezer forinttal, a felhalmozási kiadások előirányzata pedig 73 672 ezer forinttal nőtt.

Az **Önkormányzat** működési pénzforgalmi kiadásai összességében 149 493 ezer forinttal felhalmozási pénzforgalmi kiadásai pedig 69 870 ezer forintal nőttek, melyek részleteit a képviselő-testület által meghozott döntések, és azok megvalósításával kapcsolatos változások határozzák meg.

A *személyi juttatások* és a kapcsolódó  *munkáltatót terhelő járulékok* változása elsősorban pályázati elszámolásokkal függenek össze. Pl: Hévíz Gyógyhely fejlesztése, Csapadékvíz infrastruktúra fejlesztés, Egészségügyi alapellátás infrastrukturális fejlesztése Hévízen” projektek.

A *dologi kiadások* módosulása több apróbb tételből áll össze, melyek a tervezettől eltérő mértékben – valahol alul; valahol túl -teljesültek, továbbá testületi döntések végrehajtásával, illetve jogszabályi kötelezettség teljesítésével függenek össze.

A változásra nagyobb mértékben kiható tételek:

* 197/2023 (XI.30.) KT határozat alapján "Hévíz Gyógyhely fejlesztése" közbeszerzése: 5 195 ezer forint.
* Utak karbantartása (fedlap javítás, Vörösmarty kerékpárút javítás, Nagy Imre u csapadékvíz elvezetés).
* Szoftver frissítések a térfigyelő kamerarendszeren.

Az *államháztartáson belülre történő* *működési és felhalmozási célú támogatások* növekedését a pályázati elszámolásokból eredő támogatási összeg visszafizetése okozza.

* TOP-3.1.1-15-ZA1-2016-00005 „ Zala kétkeréken – kerékpárút fejlesztés” projekt esetében 113 ezer forint támogatási összeg visszafizetése.
* TOP-2.1.3-16-ZA1-2021-00047 Csapadékvíz infrastruktúra fejlesztés támogatás visszafizetése műszaki tartalom változás miatt összesen 37 391 ezer forint összegben.
* TOP-2.1.2-15-ZA1-2016-00004 „Zöld város” esetében pedig 428 ezer forint támogatási összeg visszafizetés történt.

Az *államháztartáson kívülre történő* *működési célú támogatás* növekedésében az alábbi tételek játszanak szerepet:

* Hévíz Sportkör támogatása további 15 000 ezer forint összegben, és a
* Csokonai Vitéz Mihály Irodalmi és Művészeti Társaság 250 ezer forint összegben.

A *Működési célú céltartalék és az általános tartalék*összegét befolyásolták a felsorolt, nem tervezett bevételek és kiadások változása, a pályázatok elszámolásából eredő különbségek, valamint az eddig felsorolt testületi döntések, kötelezettségek.

A polgármesteri keretből került finanszírozásra a Csokonai Vitéz Mihály Irodalmi és Művészeti Társaság támogatása 250 ezer forint összegben, valamint a Hévízi Öregfiúk Torna rendezvényhez történt hozzájárulás reprezentáció formájában 117 ezer forint értékben.

A B*eruházások, felújítások* tervezett összegét az alábbi, a költségvetést több helyen is érintő tételek módosították:

* „TOP\_PLUSZ-3.3.2-21-ZA1-2023-00008 Egészségügyi alapellátás infrastrukturális fejlesztése Hévízen” projekt beruházást érintő része: 50 826 ezer forint.
* 178/2023 (XI.20.) KT határozat alapján "Hévíz Gyógyhely fejlesztése" módosított koncepció előkészítése: 16 380 ezer forint.
* TOP-2.1.3-16-ZA1-2021-00047 Csapadékvíz infrastruktúra fejlesztés műszaki tartalom változás miatt a beruházás 37 391 ezer forinttal csökkent.
* Deák tér 1. strukturált informatikai hálózatépítése 5 741 ezer forint értékben.

Az **Intézmények** kiadási előirányzatainak kisebb mértékű változását több tétel befolyásolta. A **Polgármesteri Hivatal** és aa **Gróf I. Festetics György Művelődési Központ** saját bevételével szemben a működési előirányzatok kerültek növelésre.

**GAMESZ** esetében a 183/2023(XI.30.) KT. határozatban jóváhagyott Napelemes rendszer 10.792 ezer forint összegben történő megvalósítása érdekében történt átcsoportosítás a dologi kiadások megtakarítása terhére a beruházások javára.

**TASZII**  kiemelt kiadási előirányzatai között történt átcsoportosítás a megtakarításai terhére a saját költségvetési főösszegén belül.

A **Brunszvik Teréz Napközi Otthonos Óvoda** kiadási előirányzatai a 2023. augusztus 31. záró nappal készített beszámoló adatai, záró tételei alapján változott.

**4.**

**LÉTSZÁM**

A költségvetési szervek létszámkerete 2023. január 1-jei időpontra 163,5 fő, melynek időbeli változását költségvetési szervenkénti megbontásban a 2/2023 (II.09.) költségvetési rendelet 22. mellékletében követhető.

**5.**

**ÖSSZEFOGLALÓ**

A jelen előterjesztéssel benyújtott - 2023. évi költségvetés módosításáról szóló - rendelettervezet a város költségvetését 5 031 205 ezer forint bevételi és ugyanannyi összegű kiadási fő összegre módosítja.

Általános indokolás

Hévíz Város Önkormányzat Képviselő-testülete megalkotja a 2023. évi költségvetési rendelet módosításáról szóló önkormányzati rendeletét.

Részletes indokolás

**1. § -3. §**

A költségvetési bevételek és kiadások módosulásának átvezetése.

**4. § -6.§**

Az önkormányzat és a költségvetési szervek költségvetési főösszegének módosulásai.

**7.§**

A költségvetési szervek gazdálkodásának részletszabályainak módosítása.

**8. §**

Hatályba léptető rendelkezések.

Kérem a tisztelt Képviselő-testületet, hogy a – költségvetést módosító rendelettervezet és a tájékoztató mellékletek megismerése és megvitatása után – jelen előterjesztéssel benyújtott költségvetési rendeletmódosítást szíveskedjen elfogadni.

A költségvetési rendelet módosítása minősített többségi szavazattal fogadható el.

**6.**

**Előzetes hatásvizsgálat**

A jogalkotásról szóló 2010. évi CXXX. törvény 17. §. (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

**Rendelet-tervezet címe:** Hévíz Város Önkormányzat 2023. évi költségvetéséről szóló 2/2023. (II. 09.) rendelet módosítása

**Költségvetési hatása:** A 2023. évi költségvetési rendelet módosításáról szóló rendelet megalkotásához, módosításához kapcsolódó előzetes hatásvizsgálat során megállapítható, hogy az önkormányzatnak az államháztartásról szóló 2011. évi CXCV. törvény 34. §-ában foglalt lehetősége és egyben kötelezettsége, hogy a költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításokról a Képviselő-testület döntsön. A rendeletmódosításra legalább negyedévenként a képviselő-testület döntése szerinti időpontokban, de legkésőbb az éves költségvetési beszámoló elkészítésének határidejéig kerülhet sor.

**Rendelet megalkotásának szükségessége:** A rendeletmódosításról szóló rendelet megalkotásának elmaradása esetén a Képviselő-testület által évközben hozott határozatokban szereplő – az eredeti költségvetésben még nem nevesített - feladatok megvalósításához nem áll rendelkezésre előirányzat. Emiatt a működési és beruházási feladatok végrehajtása nem lehetséges. Az évközben folyósított, az önkormányzatok általános és ágazati feladatokat finanszírozó támogatásainak összege, a kiegészítő támogatások összege, az Áht-n belülről és kívülről átvett pénzek összege, egyéb működési és felhalmozási többletbevételek, - rendeletmódosítás hiányában nem kerülnek átvezetésre az önkormányzat költségvetéséről szóló rendeleten. Emiatt a költségvetési bevétel nem a valós képet mutatná, illetve évközi döntések esetében, a végrehajtás során felmerülő kiadásokra nem állna rendelkezésre a megfelelő előirányzat.

**A jogszabály alkalmazásához szükséges személyi, szervezeti, tárgyi és pénzügyi feltételek**: Jelen költségvetés-módosítási rendelettervezet az Önkormányzatra, és valamennyi intézményére vonatkozóan tartalmaz működési, valamint az Önkormányzat esetében felhalmozási kiadási előirányzat módosítást, illetve a felhalmozási célok közötti átcsoportosítást. A módosítás érinti a személyi juttatásra és munkáltatót terhelő szociális hozzájárulási adóra, dologi kiadásokra, az egyéb működési kiadásokra és a felhalmozási kiadásokra vonatkozó előirányzatokat. Módosul a finanszírozási bevétel és kiadások tervezett összege.

A tárgyi feltételek vizsgálata nem értelmezhető a rendelet megalkotása kapcsán, a pénzügyi feltételek vizsgálatára pedig azért nincs szükség, mivel a pénzügyi feltételeket maga a költségvetés határozza meg.

A költségvetési rendeletmódosítás társadalmi, gazdasági, környezeti és egészségi hatása csupán közvetett, a társadalom és a gazdaság egy szűkebb körét, a város és vonzáskörzetéhez tartozó lakosságot érinti a benne foglalt feladatok és célok megvalósítása érdekében.

**7.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Boros Lajosné | Számviteli ügyintéző |  |  |
| Szintén László | Közgazdasági osztályvezető/pénzügyi ellenőrzés |  |  |
| Dr. Tüske Róbert | Jegyző/törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Gönye József | GAMESZ igazgató |  |  |
| Hermann Katalin | FGYMK igazgató |  |  |
| Varga András | TASZII intézményvezető |  |  |
| Nagy Sándorné | Brunszvik Óvoda vezető |  |  |